title: 2015 m. balandžio 29 d. Europos Parlamento sprendimas (ES) 2015/1626 dėl Europos Sąjungos 2013 finansinių metų bendrojo biudžeto įvykdymo patvirtinimo, V skirsnis – Audito Rūmai

text:
2015 9 30

               LT

               Europos Sąjungos oficialusis leidinys

               L 255/122

      EUROPOS PARLAMENTO SPRENDIMAS (ES) 2015/1626
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, V skirsnis – Audito Rūmai
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0155/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99, 164, 165 ir 166 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0113/2015),

         1.

            patvirtina Audito Rūmų Generaliniam sekretoriui, kad Audito Rūmų 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: 2012/383/ES: 2012 m. liepos 3 d. Politinio ir saugumo komiteto sprendimas EUPOL COPPS/1/2012 dėl Europos Sąjungos policijos misijos Palestinos teritorijose (EUPOL COPPS) vadovo skyrimo

text:
14.7.2012

               LT

               Europos Sąjungos oficialusis leidinys

               L 186/31

         POLITINIO IR SAUGUMO KOMITETO SPRENDIMAS EUPOL COPPS/1/2012
   2012 m. liepos 3 d.
   dėl Europos Sąjungos policijos misijos Palestinos teritorijose (EUPOL COPPS) vadovo skyrimo
   (2012/383/ES)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2005 m. lapkričio 14 d. Tarybos bendruosius veiksmus 2005/797/BUSP dėl Europos Sąjungos policijos misijos Palestinos teritorijose (1) (EUPOL COPPS), ypač į jų 11 straipsnio 1 dalį,
   kadangi:

               (1)

               pagal Bendrųjų veiksmų 2005/797/BUSP 11 straipsnio 1 dalį Politinis ir saugumo komitetas yra įgaliotas pagal Sutarties 38 straipsnį priimti atitinkamus sprendimus EUPOL COPPS misijos politinės kontrolės ir strateginio vadovavimo jai tikslais, visų pirma priimti sprendimą dėl misijos vadovo skyrimo;

               (2)

               Sąjungos vyriausiasis įgaliotinis užsienio reikalams ir saugumo politikai pasiūlė laikotarpiui nuo 2012 m. liepos 1 d. iki 2013 m. birželio 30 d. EUPOL COPPS misijos vadovu skirti Kenneth DEANE,

         PRIĖMĖ ŠĮ SPRENDIMĄ:
   1 straipsnis
   Kenneth DEANE skiriamas Europos Sąjungos policijos misijos Palestinos teritorijose (EUPOL COPPS) vadovu laikotarpiui nuo 2012 m. liepos 1 d. iki 2013 m. birželio 30 d.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2012 m. liepos 1 d.

      Priimta Briuselyje 2012 m. liepos 3 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 300, 2005 11 17, p. 65.


title: 2016 m. liepos 18 d. Tarybos sprendimas (BUSP) 2016/1172, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)

text:
19.7.2016

               LT

               Europos Sąjungos oficialusis leidinys

               L 193/106

         TARYBOS SPRENDIMAS (BUSP) 2016/1172
   2016 m. liepos 18 d.
   kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. liepos 16 d. Taryba priėmė Sprendimą 2012/392/BUSP (1) dėl Europos Sąjungos BSGP misijos Nigeryje Nigerijos saugumo subjektų pajėgumų, skirtų kovai su terorizmu ir organizuotu nusikalstamumu, stiprinimui remti (EUCAP Sahel Niger)

               (2)

               2014 m. liepos 22 d. Taryba priėmė Sprendimą 2014/482/BUSP (2), kuriuo misija pratęsiama iki 2016 m. liepos 15 d.;

               (3)

               2015 m. liepos 13 d. Taryba priėmė Sprendimą (BUSP) 2015/1141 (3), kuriame nustatyta orientacinė finansavimo suma iki 2016 m. liepos 15 d.2015 m. spalio 5 d. Taryba priėmė Sprendimą (BUSP) 2015/1780 (4), kuriuo patikslinta orientacinė finansavimo suma atsižvelgiant į tolesnį veiklos planavimą;

               (4)

               atlikus strateginę apžvalgą, Politinis ir saugumo komitetas rekomendavo patikslinti EUCAP Sahel Niger įgaliojimus ir pratęsti juos dvejų metų laikotarpiui iki 2018 m. liepos 15 d., o orientacinė finansavimo suma turėtų būti numatyta laikotarpiui nuo 2016 m. liepos 16 d. iki 2017 m. liepos 15 d.;

               (5)

               2016 m. gegužės 19 d. laišku Nigerio Respublikos Vyriausybė paprašė Europos Sąjungos pratęsti EUCAP Sahel Niger įgaliojimus dviejų metų laikotarpiui;

               (6)

               Sprendimas 2012/392/BUSP turėtų būti atitinkamai iš dalies pakeistas;

               (7)

               EUCAP Sahel Niger bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Sprendimas 2012/392/BUSP iš dalies keičiamas taip:

               1.

               2 straipsnis pakeičiamas taip:
               „2 straipsnis
               Tikslai
               Įgyvendinant Europos Sąjungos strategiją saugumo ir vystymosi Sahelio regione srityje, EUCAP Sahel Niger siekiama padėti Nigerio valdžios institucijoms pačioms nustatyti ir įgyvendinti nacionalinę saugumo strategiją. Be to, EUCAP Sahel Niger siekiama padėti formuoti įvairių Nigerio saugumo subjektų, dalyvaujančių kovoje su terorizmu ir organizuotu nusikalstamumu, integruotą, daugiadalykį, nuoseklų, tvarų ir žmogaus teisėmis grindžiamą požiūrį. Be to, ji turi padėti Nigerio centrinėms ir vietos valdžios institucijoms bei saugumo pajėgoms plėtoti politiką, metodus ir procedūras siekiant geriau kontroliuoti neteisėtą migraciją ir kovoti su ja.“

               2.

               3 straipsnis pakeičiamas taip:
               „3 straipsnis
               Uždaviniai
               1.   Siekiant 2 straipsnyje išdėstytų tikslų EUCAP Sahel Niger:

                           a)

                           stiprina Nigerijos vykdomą vadovavimą ir kontrolę, sąveikumą ir planavimo pajėgumus strateginiu lygmeniu, kartu remdama nacionalinės saugumo strategijos ir susijusių sienos valdymo strategijų plėtojimą koordinuojant veiksmus su kitais susijusiais subjektais;

                           b)

                           stiprina atitinkamų saugumo pajėgų techninius gebėjimus, kurie būtini kovojant su terorizmu ir organizuotu nusikalstamumu;

                           c)

                           vykdydama veiklą strateginiu ir operatyviniu lygmeniu, skatina vidaus saugumo pajėgas ir, jei tinkama, ginkluotąsias pajėgas stiprinti žmogiškuosius išteklius, logistikos ir mokymo politiką, susijusią su kova su terorizmu, neteisėta migracija ir organizuotu nusikalstamumu, siekiant užtikrinti EUCAP Sahel Niger veiksmų tvarumą, be kita ko, teikiant techninę pagalbą įgyvendinant projektus;

                           d)

                           stiprina veiksmų koordinavimą nacionaliniu, regioniniu ir tarptautiniu lygmeniu kovos su terorizmu, kovos su neteisėta migracija ir organizuotu nusikalstamumu srityse ir atitinkamais atvejais nagrinėja galimybes prisidėti prie regioninio bendradarbiavimo, pavyzdžiui, Sahelio penketuko (G5);

                           e)

                           remdama Sąjungos tikslus migracijos srityje padeda Nigerio centrinėms ir vietos valdžios institucijoms bei saugumo pajėgoms plėtoti politiką, procedūras ir metodus, kuriais siekiama geriau kontroliuoti ir valdyti migracijos srautus, kovoti su neteisėta migracija ir sumažinti su ja susijusio nusikalstamumo lygį.

                     2.   EUCAP Sahel Niger daugiausia dėmesio skiria 1 dalyje nurodytai veiklai, kuria prisidedama prie Nigerio teritorijos kontrolės gerinimo, be kita ko, koordinuojant veiklą su Nigerio ginkluotosiomis pajėgomis.
               3.   EUCAP Sahel Niger neatlieka jokios vykdomosios funkcijos.“

               3.

               13 straipsnio 1 dalis papildoma šia pastraipa:
               „Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2016 m. liepos 16 d. iki 2017 m. liepos 15 d., yra 26 300 000 EUR.“

               4.

               16 straipsnio antra pastraipa pakeičiama taip:
               „Jis taikomas iki 2018 m. liepos 15 d.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2016 m. liepos 16 d.

      Priimta Briuselyje 2016 m. liepos 18 d.

            Tarybos vardu

            Pirmininkė

         F. MOGHERINI

      (1)  2012 m. liepos 16 d. Tarybos sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 187, 2012 7 17, p. 48).

      (2)  2014 m. liepos 22 d. Tarybos sprendimas 2014/482/BUSP, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 217, 2014 7 23, p. 31).

      (3)  2015 m. liepos 13 d. Tarybos sprendimas (BUSP) 2015/1141, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 185, 2015 7 14, p. 18).

      (4)  2015 m. spalio 5 d. Tarybos sprendimas (BUSP) 2015/1780, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 259, 2015 10 6, p. 21).


title: Prašymas atšaukti Hanso-Peterio Martino imunitetą# 2008 m. kovo 12 d.  Europos Parlamento sprendimas dėl prašymo atšaukti Hanso-Peterio Martino imunitetą (2007/2215(IMM))

text:
20.3.2009

               LT

               Europos Sąjungos oficialusis leidinys

               CE 66/82

         Prašymas atšaukti Hanso-Peterio Martino imunitetą

      P6_TA(2008)0089

   2008 m. kovo 12 d. Europos Parlamento sprendimas dėl prašymo atšaukti Hanso-Peterio Martino imunitetą (2007/2215(IMM))
   (2009/C 66 E/16)
   Europos Parlamentas,

               —

               atsižvelgdamas į Austrijos Respublikos nuolatinės atstovybės prašymą atšaukti Hanso-Peterio Martino imunitetą, pateiktą 2007 m. rugsėjo 24 d. ir paskelbtą 2007 m. rugsėjo 27 d. plenariniame posėdyje,

               —

               susipažinęs su Hanso-Peterio Martino paaiškinimais, pateiktais pagal Darbo tvarkos taisyklių 7 straipsnio 3 dalį,

               —

               atsižvelgdamas į 1965 m. balandžio 8 d. Protokolo dėl Europos Bendrijų privilegijų ir imunitetų 10 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Bendrijų Teisingumo Teismo 1964 m. gegužės 12 d. ir 1986 m. liepos 10 d. (1) sprendimus,

               —

               atsižvelgdamas į Austrijos Konstitucijos 57 straipsnį,

               —

               atsižvelgdamas į Darbo tvarkos taisyklių 6 straipsnio 2 dalį ir 7 straipsnį,

               —

               atsižvelgdamas į Teisės reikalų komiteto pranešimą (A6-0071/2008),

               1.

               nusprendžia atšaukti Hanso-Peterio Martino imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą atitinkamai Austrijos Respublikos valdžios institucijai.

      (1)  Byla 101/63 A. Wagner prieš J. Fohrmann ir A. Krier, 1964 m. Rink. 195 p, ir byla 149/85 R. Wybot prieš E. Faure ir kt., 1986 m. Rink. 2391 p.


title: 2006/958/EB: 2006 m. gruodžio 19 d. Tarybos sprendimas dėl Europos bendrijos ir Šveicarijos Konfederacijos susitarimo dėl Europos bendrijos ir Šveicarijos Konfederacijos susitarimo dėl atitikties įvertinimo abipusio pripažinimo pataisymo sudarymo

text:
29.12.2006

               LT

               Europos Sąjungos oficialusis leidinys

               L 386/50

         TARYBOS SPRENDIMAS
   2006 m. gruodžio 19 d.
   dėl Europos bendrijos ir Šveicarijos Konfederacijos susitarimo dėl Europos bendrijos ir Šveicarijos Konfederacijos susitarimo dėl atitikties įvertinimo abipusio pripažinimo pataisymo sudarymo
   (2006/958/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               Komisija Bendrijos vardu vedė derybas su Šveicarijos Konfederacija dėl Europos bendrijos ir Šveicarijos Konfederacijos susitarimo dėl atitikties įvertinimo abipusio pripažinimo pataisymo.

               (2)

               Susitarimas turėtų būti patvirtintas,

         NUSPRENDĖ:
   1 straipsnis
   Europos bendrijos ir Šveicarijos Konfederacijos susitarimas dėl Europos bendrijos ir Šveicarijos Konfederacijos susitarimo dėl atitikties įvertinimo abipusio pripažinimo pataisymo patvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Bendrijai.
   3 straipsnis
   Tarybos pirmininkas įgaliojamas paskirti asmenį (-is), įgaliotą (-us) Europos bendrijos vardu perduoti Susitarimo 2 straipsnyje numatytą diplomatinę notą.

      Priimta Briuselyje, 2006 m. gruodžio 19 d.

            Tarybos vardu

            Pirmininkas

         J. KORKEAOJA

   VERTIMAS
   Susitarimas dėl Europos bendrijos ir Šveicarijos Konfederacijos susitarimo dėl atitikties įvertinimo abipusio pripažinimo pataisymo
   EUROPOS BENDRIJA IR ŠVEICARIJOS KONFEDERACIJA,
   toliau – Šalys,
   sudariusios Susitarimą dėl atitikties įvertinimo abipusio pripažinimo,
   toliau – Susitarimas;
   KADANGI Susitarimas įsigaliojo 2002 m. birželio 1 d.;
   KADANGI Susitarimo veikimą reikia supaprastinti;
   KADANGI Susitarimo 1, 5, 6, 7, 8, 9, 10 ir 11 straipsniuose yra nurodytos 1 priede išvardytos atitikties įvertinimo įstaigos;
   KADANGI Susitarimo 2 straipsnyje yra nurodyti 1996 m. laidos ISO/IEC 2 vadove ir 1993 m. laidos Europos standarte EN 45020 nustatyti sąvokų apibrėžimai;
   KADANGI Susitarimo 4 straipsnyje apribojamas Susitarimo taikymas Šalių kilmės produktams pagal nepreferencines kilmės taisykles;
   KADANGI Susitarimo 6 straipsnyje yra nurodytos 11 straipsnyje nustatytos procedūros;
   KADANGI Susitarimo 8 straipsnyje kalbama apie Komiteto pirmininką;
   KADANGI Susitarimo 9 straipsnyje kalbama apie pagal šį Susitarimą pripažintų atitikties įvertinimo įstaigų tarpusavio koordinavimo ir palyginimo darbą;
   KADANGI Susitarimo 10 straipsnyje įkuriamas Komitetas, sprendžiantis dėl atitikties įvertinimo įstaigų įtraukimo į 1 priedą ir išbraukimo iš jo;
   KADANGI Susitarimo 11 straipsnyje yra nustatyta atitikties įvertinimo įstaigų įtraukimo į 1 priedą ir išbraukimo iš jo tvarka;
   KADANGI Susitarimo 12 straipsnyje yra nustatyta pareiga keistis informacija;
   ATSIŽVELGIANT į tai, kad Susitarimo 11 straipsnyje padaryti pakeitimai turi atsispindėti, 1, 5, 6, 7, 8, 9, 10 ir 11 straipsniuose sąvoka „1 priede išvardytos atitikties įvertinimo įstaigos“ turėtų būti išbraukta ir pakeista nuoroda „pripažintos atitikties įvertinimo įstaigos“;
   ATSIŽVELGIANT į tai, kad siekiant išvengti Susitarimo keitimo, kai keičiami susijusių ISO/IEC vadovų sąvokų apibrėžimai, 2 straipsnio nuoroda į specialias šių vadovų laidas turėtų būti išbraukta ir pakeista bendrąja nuoroda į ISO bei IEC nustatytus sąvokų apibrėžimus;
   ATSIŽVELGIANT į tai, kad nuoroda į Europos standarte 45020 (1993 m. redakcija) nustatytus sąvokų apibrėžimus jau negalioja, ji turi būti išbraukta iš 2 straipsnio;
   ATSIŽVELGIANT į tai, kad siekiant palengvinti prekybą tarp Šalių ir supaprastinti šio Susitarimo veikimą 4 straipsnyje reikėtų išbraukti apribojimą taikyti Susitarimą tų Šalių kilmės produktams;
   ATSIŽVELGIANT į tai, kad norint supaprastinti šį Susitarimą reikėtų išbraukti tam tikras 6 straipsnio nuostatas ir taip išvengti dubliavimosi su atitinkamomis 11 straipsnio nuostatomis;
   ATSIŽVELGIANT į tai, kad norint parodyti, jog Komitetui pirmininkauja abi Šalys, 8 straipsnyje reikėtų išbraukti nuorodą į Komiteto pirmininką;
   ATSIŽVELGIANT į tai, kad siekiant palengvinti prekybą tarp Šalių ir užtikrinti skaidrų Susitarimo veikimą 8 straipsnyje reikėtų įrašyti pareigą nurodyti galimą pripažintų atitikties įvertinimo įstaigų sąraše išvardytų pripažintų atitikties įvertinimo įstaigų pripažinimo sustabdymą;
   ATSIŽVELGIANT į tai, kad siekiant palengvinti Susitarimo veikimą 9 straipsnyje reikėtų įrašyti, jog skiriančiosioms institucijoms būtina stengtis kuo labiau užtikrinti tinkamą pripažintų atitikties įvertinimo įstaigų bendradarbiavimą;
   ATSIŽVELGIANT į tai, kad siekiant supaprastinti Susitarimo veikimą sprendimus dėl atitikties įvertinimo įstaigų pripažinimo patvirtinimo arba panaikinimo Komitetui reikėtų priimti tik tais atvejais, kuriuos užginčijo kita Šalis, ir įtraukti juos į 10 straipsnį;
   ATSIŽVELGIANT į tai, kad siekiant supaprastinti Susitarimo veikimą 11 straipsnyje turėtų būti nustatyta atitikties įvertinimo įstaigų pripažinimo, pripažinimo panaikinimo, veiklos apimties pakeitimo ir sustabdymo procedūra;
   ATSIŽVELGIANT į tai, kad siekiant didesnio skaidrumo 12 straipsnis turėtų būti papildytas pareiga raštu pranešti apie visus atitinkamų teisinių, norminių ir administracinių nuostatų pakeitimus bei pasikeitimus, susijusius su skiriančiosiomis ir kompetentingomis institucijomis;
   SUSITARĖ PATAISYTI SUSITARIMĄ:
   1 straipsnis
   Susitarimo pataisymai
   1.   1 straipsnis taisomas taip:

               i)

               1 dalyje žodžiai „1 priede išvardytų įstaigų“ pakeičiami žodžiais „šiame Susitarime nustatyta tvarka pripažintų įstaigų“ (toliau – pripažintos atitikties įvertinimo įstaigos).

               ii)

               2 dalyje žodžiai „1 priede išvardytų įstaigų“ pakeičiami žodžiais „pripažintų atitikties įvertinimo įstaigų.“

         2.   2 straipsnio 2 dalis pakeičiama taip:

      „ISO ir IEC nustatyti sąvokų apibrėžimai gali būti vartojami siekiant nustatyti bendrųjų terminų, susijusių su šiame Susitarime minimu atitikties įvertinimu, reikšmę.“

   3.   4 straipsnis pakeičiamas taip:

      „4 straipsnis
      Kilmė
      Šio Susitarimo nuostatos taikomos šiame Susitarime nurodytiems produktams, neatsižvelgiant į jų kilmę.“

   4.   5 straipsnis pakeičiamas taip:

      „5 straipsnis
      Pripažintos atitikties įvertinimo įstaigos
      Šalys susitaria, jog tam, kad galėtų įvertinti atitiktį, 11 straipsnyje nustatyta tvarka pripažintos atitikties įvertinimo įstaigos turi atitikti tinkamumo sąlygas.“

   5.   6 straipsnis pakeičiamas taip:

      „6 straipsnis
      Skiriančiosios institucijos
      1.   Šalys įsipareigoja užtikrinti, kad jų skiriančiosios institucijos turėtų būtinus įgaliojimus ir kompetenciją skirti atitikties įvertinimo įstaigas arba atšaukti paskyrimą, sustabdyti arba panaikinti jų jurisdikcijai priklausančių atitikties įvertinimo įstaigų paskyrimo sustabdymą.
      2.   Skirdamos atitikties įvertinimo įstaigas, skiriančiosios institucijos laikosi 2 priede nustatytų bendrųjų principų ir 1 priedo IV skyriaus nuostatų. Tų pačių principų minėtos skiriančiosios institucijos laikosi ir atšaukdamos paskyrimą, jį sustabdydamos arba tą sustabdymą panaikindamos.“

   6.   7 straipsnis taisomas taip:
   1 dalyje žodžiai „jų jurisdikcijoje esančios atitikties įvertinimo įstaigos, išvardytos 1 priede,“ keičiami žodžiais „jų jurisdikcijoje esančios pripažintos atitikties įvertinimo įstaigos“.
   7.   8 straipsnis taisomas taip:

               i)

               1 dalies pirmoje pastraipoje žodžiai „1 priede išvardytų“ pakeičiami žodžiais „pripažintų“.

               ii)

               1 dalies antroje pastraipoje žodžiai „arba Komiteto pirmininkui“ išbraukiami.

               iii)

               4 dalyje po pirmojo sakinio pridedamas naujas sakinys: „Šis sustabdymas nurodomas 1 priede pateiktame bendrajame pripažintų atitikties įvertinimo įstaigų sąraše.“

         8.   9 straipsnis taisomas taip:

               i)

               2 dalyje žodžiai „jų jurisdikcijoje esančios 1 priede išvardytos atitikties įvertinimo įstaigos“ pakeičiami žodžiais „jų jurisdikcijai priklausančios pripažintos atitikties įvertinimo įstaigos“.

               ii)

               3 dalyje žodžiai „1 priede išvardytos atitikties įvertinimo įstaigos“ pakeičiami žodžiais „Pripažintos atitikties įvertinimo įstaigos“, o po pirmojo sakinio pridedamas šis sakinys: „Skiriančiosios institucijos turi stengtis kuo labiau užtikrinti tinkamą pripažintų atitikties įvertinimo įstaigų bendradarbiavimą.“

         9.   10 straipsnio 4 dalis pakeičiama taip:

      9.„4.   Komitetas gali svarstyti visus su šiuo Susitarimu susijusius klausimus. Pirmiausia jis yra atsakingas už:

                  a)

                  7 straipsnyje numatytų patikrinimų tvarkos nustatymą;

                  b)

                  8 straipsnyje numatytų patikrinimų tvarkos nustatymą;

                  c)

                  sprendimų dėl pripažintų atitikties įvertinimo įstaigų pripažinimo, ginčijamo pagal 8 straipsnį, priėmimą;

                  d)

                  sprendimų dėl pripažintų atitikties įvertinimo įstaigų pripažinimo panaikinimo, ginčijamo pagal 8 straipsnį, priėmimą;

                  e)

                  teisinių, norminių ir administracinių nuostatų, kurias viena Šalis perdavė kitai pagal 12 straipsnį, nagrinėjimą siekiant įvertinti jų poveikį Susitarimui ir iš dalies pakeisti atitinkamus 1 priedo skyrius.“

   10.   11 straipsnis pakeičiamas taip:

      „11 straipsnis
      Atitikties įvertinimo įstaigų pripažinimas, pripažinimo panaikinimas, veiklos apimties pakeitimas ir pripažinimo sustabdymas
      10.1.   Atsižvelgiant į atitinkamuose 1 priedo skyriuose nustatytus reikalavimus, taikoma ši atitikties įvertinimo įstaigų pripažinimo procedūra:

                  a)

                  Šalis, pageidaujanti pripažinti atitikties įvertinimo įstaigą, apie savo pasiūlymą raštu praneša kitai Šaliai ir prideda su jos prašymu susijusią informaciją;

                  b)

                  jei kita Šalis pritaria minėtam pasiūlymui arba per 60 dienų nuo pasiūlymo gavimo jam nepaprieštarauja, atitikties įvertinimo įstaiga laikoma pripažinta atitikties įvertinimo įstaiga pagal 5 straipsnyje nustatytas sąlygas;

                  c)

                  jei kita Šalis per minėtą 60 dienų laikotarpį pareiškia nesutikimą, taikomas 8 straipsnis.

            2.   Šalis gali panaikinti arba sustabdyti jos jurisdikcijai priklausančios atitikties įvertinimo įstaigos pripažinimą ar panaikinti tokio pripažinimo sustabdymą. Apie savo sprendimą ji nedelsdama raštu praneša kitai Šaliai ir nurodo to sprendimo priėmimo dieną. Panaikinimas, sustabdymas ir sustabdymo panaikinimas įsigalioja sprendimo priėmimo dieną. Apie panaikinimą arba sustabdymą nurodoma bendrajame 1 straipsnyje išvardytų pripažintų atitikties įvertinimo įstaigų sąraše.
      3.   Šalis gali pasiūlyti iš dalies keisti jos jurisdikcijai priklausančios atitikties įvertinimo įstaigos veiklos apimtį. Apimtis išplečiama arba atitinkamai susiaurinama 11 straipsnio 1 ir 2 dalyje nustatyta tvarka.
      4.   Išskirtinėmis aplinkybėmis Šalis gali užginčyti kitos Šalies jurisdikcijai priklausančios pripažintos atitikties įvertinimo įstaigos techninį kompetentingumą. Tokiu atveju taikomas 8 straipsnis.
      5.   Šalims nebūtina pripažinti ataskaitų, pažymėjimų, leidimų ir atitikties ženklų, atitikties įvertinimo įstaigos paskelbtų ar išduotų po tos dienos, kurią buvo panaikintas arba sustabdytas pripažinimas. Ataskaitas, sertifikatus, pažymėjimus ir atitikties ženklus, atitikties įvertinimo įstaigos paskelbtus ar išduotus iki jos pripažinimo panaikinimo dienos, Šalys ir toliau pripažįsta, jeigu atsakinga skiriančioji institucija neapribojo arba nepanaikino jų galiojimo. Šalis, kurios jurisdikcijoje veikia atsakinga skiriančioji institucija, raštu praneša kitai Šaliai apie visus su galiojimo apribojimu ar panaikinimu susijusius pakeitimus.“

   11.   12 straipsnis taisomas taip:

               i)

               2 dalyje „ir praneša“ pakeičiama „ir raštu praneša“.

               ii)

               Po 2 dalies įterpiama 2a dalis: „Kiekviena Šalis raštu praneša kitai Šaliai apie visus su jos skiriančiosiomis ir kompetentingomis institucijomis susijusius pakeitimus.“

         2 straipsnis
   Įsigaliojimas
   Šį Susitarimą Šalys ratifikuoja ar patvirtina taikydamos savo procedūras. Jis įsigalioja pirmą antrojo mėnesio dieną po tos datos, kai Šalys pasikeitė diplomatinėmis notomis, patvirtindamos, kad jų atitinkamos šio Susitarimo priėmimo procedūros yra užbaigtos.
   3 straipsnis
   Kalbos
   1.   Parengiami du šio Susitarimo originalai anglų, danų, graikų, ispanų, italų, olandų, portugalų, prancūzų, suomių, švedų ir vokiečių kalbomis; visi tekstai yra autentiški.
   2.   Šis Susitarimas ir Europos bendrijos ir Šveicarijos Konfederacijos susitarimas dėl atitikties įvertinimo abipusio pripažinimo bus kuo greičiau išverstas į čekų, estų, latvių, lenkų, lietuvių, maltiečių, slovakų, slovėnų ir vengrų kalbas. Komitetas įgaliojamas patvirtinti šių kalbų redakcijas. Patvirtintos minėtų kalbų redakcijos yra autentiškos, kaip ir tekstai 1 dalyje nurodytomis kalbomis.

      TAI PATVIRTINDAMI, toliau nurodyti tinkamai įgalioti atstovai pasirašė šį Susitarimą.


title: 2017 m. spalio 16 d. Tarybos sprendimas (ES) 2017/1922 dėl pozicijos, kurios Europos Sąjungos vardu turi būti laikomasi CARIFORUM valstybių ir Europos bendrijos bei jos valstybių narių ekonominės partnerystės susitarimo Jungtinėje CARIFORUM ir ES taryboje, dėl I protokolo IX priedo dalinio pakeitimo

text:
20.10.2017

               LT

               Europos Sąjungos oficialusis leidinys

               L 271/41

         TARYBOS SPRENDIMAS (ES) 2017/1922
   2017 m. spalio 16 d.
   dėl pozicijos, kurios Europos Sąjungos vardu turi būti laikomasi CARIFORUM valstybių ir Europos bendrijos bei jos valstybių narių ekonominės partnerystės susitarimo Jungtinėje CARIFORUM ir ES taryboje, dėl I protokolo IX priedo dalinio pakeitimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               CARIFORUM valstybių ir Europos bendrijos bei jos valstybių narių ekonominės partnerystės susitarimas (1) (toliau – Susitarimas) pasirašytas 2008 m. spalio 15 d. ir laikinai taikomas nuo 2008 m. gruodžio 29 d.;

               (2)

               pagal Susitarimo 229 straipsnio 1 ir 2 dalis Jungtinė CARIFORUM ir ES taryba (toliau – Jungtinė taryba) gali priimti sprendimus, kurie privalomi Šalims ir Susitarimą pasirašiusioms CARIFORUM valstybėms, kurios imasi visų reikalingų priemonių juos įgyvendinti pagal kiekvienos Šalies ir Susitarimą pasirašiusios CARIFORUM valstybės vidaus taisykles;

               (3)

               2017 m. lapkričio 17 d. ketvirtajame Jungtinės tarybos posėdyje turi būti priimtas sprendimas dėl Susitarimo I protokolo IX priedo (toliau – IX priedas), kuriame pateiktas Užjūrio šalių ir teritorijų (UŠT) sąrašas, dalinio pakeitimo;

               (4)

               atsižvelgiant į pasikeitusį trijų sąraše esančių teritorijų statusą, daliniu pakeitimu siekiama atnaujinti Susitarimo I protokolo IX priedo UŠT sąrašą ir suderinti jį su SESV II priedo sąrašu;

               (5)

               Jungtinėje taryboje Sąjungai pagal Europos Sąjungos sutarties 17 straipsnio 1 dalį atstovauja Komisija. Pagal Europos Sąjungos sutarties 4 straipsnio 3 dalį valstybės narės palaiko Sąjungos poziciją;

               (6)

               tikslinga priimti poziciją, kurios Sąjungos vardu turi būti laikomasi Jungtinėje taryboje;

               (7)

               todėl Sąjungos pozicija Jungtinėje taryboje turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi 2017 m. lapkričio 17 d. vyksiančiame ketvirtajame Jungtinės CARIFORUM ir ES tarybos posėdyje dėl Susitarimo I protokolo IX priedo dalinio pakeitimo, grindžiama prie šio sprendimo pridedamu Jungtinės CARIFORUM ir ES tarybos sprendimo projektu.
   2 straipsnis
   Šis sprendimas skirtas Komisijai ir valstybėms narėms.

      Priimta Liuksemburge 2017 m. spalio 16 d.

            Tarybos vardu

            Pirmininkė

         F. MOGHERINI

      (1)  OL L 289, 2008 10 30, p. 3.

      PROJEKTAS
      JUNGTINĖS CARIFORUM IR ES TARYBOS,
      įsteigtos CARIFORUM valstybių ir Europos bendrijos bei jos valstybių narių ekonominės partnerystės susitarimu,
      SPRENDIMAS Nr. …/2017
      … m. … … d.
      dėl I protokolo IX priedo „Užjūrio šalys ir teritorijos“ dalinio pakeitimo
      JUNGTINĖ CARIFORUM IR ES TARYBA,
      atsižvelgdama į CARIFORUM valstybių ir Europos bendrijos bei jos valstybių narių ekonominės partnerystės susitarimą (toliau – Susitarimas), ypač į jo I protokolo 41 straipsnį,
      kadangi:

                  (1)

                  Susitarimo I protokole „Dėl sąvokos“ produktų kilmė „apibrėžties ir administracinio bendradarbiavimo metodų“ Užjūrio šalys ir teritorijos (UŠT) apibrėžtos kaip to protokolo IX priede nurodytos Užjūrio šalys ir teritorijos;

                  (2)

                  pasikeitus Majoto (1) ir Sen Bartelemi (2) statusui ir įsigaliojus Tarybos sprendimui 2013/755/ES dėl užjūrio šalių bei teritorijų ir Europos Sąjungos asociacijos (3), turėtų būti atnaujintas Susitarimo I protokolo IX priede pateiktas užjūrio šalių ir teritorijų sąrašas;

            NUSPRENDĖ:
      1 straipsnis
      I protokolo IX priedas pakeičiamas prie šio sprendimo pridėtu priedu.
      2 straipsnis
      Šis sprendimas įsigalioja … m. … … d.

         Priimta …

               CARIFORUM valstybių vardu

               ES vardu

         (1)  2012 m. liepos 11 d. Tarybos sprendimas 2012/419/ES, kuriuo iš dalies keičiamas Majoto statusas Europos Sąjungos atžvilgiu (ES OL L 204, 2012 7 31, p. 131).

         (2)  2010 m. spalio 29 d. Tarybos sprendimas 2010/718/ES, kuriuo iš dalies keičiamas Sen Bartelemi salos statusas Europos Sąjungos atžvilgiu (ES OL L 325, 2010 12 9, p. 4).

         (3)  2013 m. lapkričio 25 d. Tarybos sprendimas 2013/755/ES dėl užjūrio šalių bei teritorijų ir Europos Sąjungos asociacijos (ES OL L 76, 2014 3 15, p. 56).

      I protokolo IX PRIEDAS
      Užjūrio šalys ir teritorijos
      Šiame protokole „užjūrio šalys ir teritorijos“ – toliau išvardytos Sutarties dėl Europos Sąjungos veikimo II priede nurodytos šalys ir teritorijos:
      (Sąrašu nedaromas poveikis šių šalių ir teritorijų statusui ar būsimiems jų statuso pakeitimams.)

                  1.

                  Danijos Karalystei priklausančios užjūrio šalys ir teritorijos:

                              —

                              Grenlandija.

                  2.

                  Prancūzijos Respublikai priklausančios užjūrio šalys ir teritorijos:

                              —

                              Naujoji Kaledonija ir priklausomos teritorijos,

                              —

                              Prancūzijos Polinezija,

                              —

                              Sen Pjeras ir Mikelonas,

                              —

                              Sen Bartelemi,

                              —

                              Prancūzijos Pietų ir Antarkties Sritys,

                              —

                              Volisas ir Futūna.

                  3.

                  Nyderlandų Karalystei priklausančios užjūrio šalys ir teritorijos:

                              —

                              Aruba,

                              —

                              Boneras,

                              —

                              Kiurasao,

                              —

                              Saba,

                              —

                              Sint Eustatijus,

                              —

                              Sint Martenas.

                  4.

                  Jungtinei Didžiosios Britanijos ir Šiaurės Airijos Karalystei priklausančios užjūrio šalys ir teritorijos:

                              —

                              Angilija,

                              —

                              Bermuda,

                              —

                              Kaimanų salos,

                              —

                              Folklando salos,

                              —

                              Pietų Džordžijos ir Pietų Sandvičo Salos,

                              —

                              Montseratas,

                              —

                              Pitkernas,

                              —

                              Šv. Elenos Sala ir priklausomos teritorijos,

                              —

                              Britanijos Antarkties teritorija,

                              —

                              Indijos Vandenyno Britų Sritis,

                              —

                              Terkso ir Kaikoso salos,

                              —

                              Didžiosios Britanijos Mergelių Salos.


title: 2008/529/EB: 2007 m. balandžio 24 d. Europos Parlamento sprendimas dėl 2005 finansinių metų Europos aviacijos saugos agentūros biudžeto įvykdymo patvirtinimo

text:
15.7.2008

               LT

               Europos Sąjungos oficialusis leidinys

               L 187/156

         EUROPOS PARLAMENTO SPRENDIMAS
   2007 m. balandžio 24 d.
   dėl 2005 finansinių metų Europos aviacijos saugos agentūros biudžeto įvykdymo patvirtinimo
   (2008/529/EB)
   EUROPOS PARLAMENTAS,
   atsižvelgdamas į Europos aviacijos saugos agentūros 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos aviacijos saugos agentūros 2005 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį ir ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiančio Europos aviacijos saugos agentūrą (4), ypač į jo 49 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį;
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A6-0121/2007),

               1.

               suteikia patvirtinimą Europos aviacijos saugos agentūros vykdomajam direktoriui, kad Agentūros 2005 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos aviacijos saugos agentūros vykdomajam direktoriui, Tarybai, Komisijai, ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 266, 2006 10 31, p. 10.

      (2)  OL C 312, 2006 12 19, p. 6.

      (3)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 240, 2002 9 7, p. 1. Reglamentas, su paskutiniais pakeitimais, padarytais Komisijos reglamentu (EB) Nr. 1701/2003 (OL L 243, 2003 9 27, p. 5).

      (5)  OL L 357, 2002 12 31, p. 72.
    ---documentbreak---

               15.7.2008

               LT

               Europos Sąjungos oficialusis leidinys

               L 187/157

         EUROPOS PARLAMENTO REZOLIUCIJA
   2007 m. balandžio 24 d.
   su pastabomis, sudarančiomis neatskiriamą sprendimo dėl Europos aviacijos saugos agentūros 2005 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos aviacijos saugos agentūros 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos aviacijos saugos agentūros 2005 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį ir ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir ir įsteigiančio Europos aviacijos saugos agentūrą (4), ypač į jo 49 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį;
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A6-0121/2007),

               A.

               kadangi Audito Rūmai pranešė, kad jie gavo tinkamą pagrindą tvirtinti, jog 2005 m. gruodžio 31 d. pasibaigusių finansinių metų metinės ataskaitos yra patikimos ir pagal jas atliktos operacijos iš esmės yra teisėtos ir tvarkingos,

               B.

               kadangi 2006 m. balandžio 27 d. Parlamentas Europos aviacijos saugos agentūros direktoriui patvirtino 2004 finansinių metų biudžeto įvykdymą (6) ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas inter alia pažymėjo, kad:

                           —

                           yra susirūpinęs dėl biudžeto valdymo nukrypimų, kuriuos pastebėjo Audito Rūmai, įskaitant tai, kad pataisytuose biudžetuose nenurodoma apie atliktus pervedimus ar net apie šių pervedimų priežastis, taip pat Valdančioji taryba neinformuojama apie pervedimus ir avansų mokėjimą, atliekamus ne iš biudžeto; palankiai vertina veiksmus, kurių ėmėsi agentūra, siekdama pagerinti biudžeto valdymą,

                           —

                           pažymi, kad 2004 m. Agentūra dar nepriėmė finansinio reglamento įgyvendinimo taisyklių ir neatliko jokios rizikos analizės bei neparuošė jokių vidaus kontrolės standartų; palankiai vertina tai, kad 2005 m. birželio mėn. agentūra galutinai patvirtino finansinio reglamento įgyvendinimo taisykles ir įdarbino rizikos valdymo specialistą/vidaus auditorių,

                           —

                           pažymi, kad Agentūros personalo atrankos procedūros skyrėsi vykdant atskiras atrankas, ir ragina Komisiją ir Agentūrą sutarti dėl skaidrių ir nuoseklių įdarbinimo procedūrų, kurios atitiktų Agentūros poreikius, susijusius su konkrečią kvalifikaciją turinčiais darbuotojais.

         Bendrosios pastabos dėl daugumos ES agentūrų, kurioms reikia atskiro biudžeto įvykdymo patvirtinimo

               1.

               mano, kad vis didėjantis Bendrijos agentūrų skaičius ir kai kurių agentūrų veikla nėra susijusi su bendrąja politikos struktūra, kad kai kurių agentūrų funkcijos ne visada atspindi tikruosius Sąjungos poreikius ir jų piliečių lūkesčius, ir pažymi, kad, apskritai, ne visada agentūros turi gerą įvaizdį ar apie jas atsiliepiama gerai spaudoje;

               2.

               dėl šios priežasties ragina Komisiją apibrėžti bendrąją politikos struktūrą dėl naujų Bendrijos agentūrų kūrimo ir prieš steigiant bet kokią naują agentūrą pateikti išlaidų ir galimos naudos tyrimą užtikrinant, kad nebūtų agentūrų veiklos dubliavimosi ar funkcijų dubliavimosi su kitomis Europos organizacijomis;

               3.

               ragina Audito Rūmus pateikti nuomonę apie išlaidų ir galimos naudos analizę prieš Parlamentui priimant savo sprendimą;

               4.

               ragina Komisiją kas penkerius metus pateikti tyrimą apie kiekvienos veikiančios agentūros teikiamą naudą; jei agentūros teikiamos naudos įvertinimas būtų neigiamas, prašo visų susijusių institucijų imtis būtinų veiksmų ir performuluoti tos agentūros įgaliojimus ar ją uždaryti;

               5.

               atsižvelgdamas į tai, jog daugėja reguliavimo agentūrų, apgailestauja, kad derybos dėl Tarpinstitucinio susitarimo dėl šių agentūrų veiklos sistemos projekto dar nesibaigė, ir ragina atsakingas Komisijos tarnybas, konsultuojantis su Audito Rūmais, imtis visų priemonių, kad būtų kuo greičiau sudarytas šis susitarimas;

               6.

               pažymi, kad, atsižvelgiant į Komisijos atsakomybę biudžeto srityje, būtina glaudžiau susieti agentūras su Komisija; ragina Komisiją ir Tarybą imtis visų būtinų priemonių, kad iki 2007 m gruodžio 31 d. reguliavimo agentūrų priežiūros organuose Komisijai būtų suteiktos blokuojančios mažumos teisės, o steigiant naujas agentūras šios teisės būtų numatomos iš anksto;

               7.

               ragina Audito Rūmus į savo metinę ataskaitą įtraukti papildomą skyrių, skirtą visoms agentūroms, kurių biudžeto įvykdymą reikia patvirtinti kartu su Komisijos finansine atskaitomybe, siekiant geriau suprasti, kaip agentūros naudoja ES lėšas;

               8.

               primena principą, pagal kurį Parlamentas tvirtina visų ES agentūrų, nesvarbu, subsidijuojamų, ar ne, biudžeto įvykdymą, net ir tais atvejais, kai agentūros steigimo dokumente nurodyta kita jos biudžeto įvykdymą tvirtinanti institucija;

               9.

               ragina Audito Rūmus atlikti visų agentūrų veiklos auditą ir pranešti apie tai atsakingiems Parlamento komitetams, įskaitant Biudžeto kontrolės komitetą;

               10.

               pažymi, kad agentūrų skaičius nuolat didėja ir kad pagal Komisijos politinę atsakomybę dėl agentūrų veiklos, kuri apima daug daugiau nei paprastą logistinę paramą, Komisijos generaliniams direktoratams, kurie atsako už agentūrų steigimą ir stebėseną, dar labiau reikia nustatyti bendrą požiūrį į agentūras; mano, kad struktūros, panašios į agentūrų sukurtą struktūrą, skirtą veiklos koordinavimui su atitinkamais generaliniais direktoratais, sukūrimas būtų pragmatiškas žingsnis siekiant nustatyti bendrą su Komisija požiūrį į visus klausimus, susijusius su agentūromis;

               11.

               ragina Komisiją pagerinti administracinę ir techninę paramą agentūroms atsižvelgiant į didėjantį Bendrijos administracinių taisyklių ir techninių problemų sudėtingumą;

               12.

               pažymi, kad jokioje Bendrijos agentūroje nėra priežiūros organo, ir ragina Komisiją imtis būtinų priemonių, kad kuo greičiau būtų sukurtas toks mechanizmas;

               13.

               džiaugiasi, kad gerokai patobulėjo Europos Sąjungos agentūrų darbo koordinavimas ir jos gali spręsti vis kylančias problemas ir padidinti bendradarbiavimo su Komisija ir Parlamentu veiksmingumą;

               14.

               mano, kad kelių agentūrų bendros paramos tarnybos, kurios paskirtis – suderinti finansinio valdymo informacines sistemas su Komisijos informacinėmis sistemomis, sukūrimas – tai priemonė, kurią reikėtų tęsti ir plėtoti;

               15.

               ragina agentūras tobulinti bendradarbiavimą su atitinkamų sričių veikėjais, taip pat tobulinti bendrų su jais tikslų nustatymą; skatina Komisiją priimti, jos manymu, būtinas priemones, kurios padėtų agentūroms pagerinti jų įvaizdį ir sustiprinti jų veiklos matomumą;

               16.

               ragina Komisiją pateikti pasiūlymą suderinti kasmetinių agentūrų ataskaitų formatą ir sukurti veiklos rodiklius, pagal kuriuos būtų galima palyginti jų efektyvumą;

               17.

               ragina agentūras kiekvienų metų pradžioje pateikti veiklos rodiklius, pagal kuriuos galėtų būti vertinama šių agentūrų veikla;

               18.

               ragina agentūras vis labiau siekti SMART (konkrečių, įvertinamų, pasiekiamų, tinkamų, laiku pasiekiamų) tikslų, nes tai padėtų realiau planuoti ir pasiekti tikslus;

               19.

               pritaria Audito Rūmams, kad Komisijai taip pat tenka atsakomybė už agentūrų (finansinį) valdymą; taigi ragina Komisiją kontroliuoti įvairias agentūras, jei reikia, teikti joms nurodymus ir padėti jas valdyti, visų pirma turint mintyje tinkamą konkurso procedūrų taikymą, įdarbinimo procedūrų skaidrumą, patikimą finansų valdymą (per mažas išlaidas ir pernelyg didelių sumų numatymą biudžete) ir, svarbiausia, tinkamą taisyklių, susijusių su vidaus kontrolės sistema, taikymą;

               20.

               mano, kad agentūrų darbo programose turėtų atsispindėti pamatuojamas jų indėlis atsižvelgiant į vykdomą veiklą ir kad turėtų būti skiriamas reikiamas dėmesys Komisijos vidaus kontrolės standartams;

         Specialiosios pastabos

               21.

               pažymi tai, kad įsipareigojimų ir mokėjimų asignavimų panaudojimo lygis buvo mažesnis nei 80 %, ir tai įvyko dėl per mažo veiklos išlaidoms skirtų įsipareigojimų ir mokėjimų asignavimų įvykdymo (atitinkamai 69 % ir 32 %); pažymi, kad šiais finansiniais metais taip pat didelis panaikintų asignavimų kiekis (pakilo nuo 7 % iki daugiau kaip 30 % atsižvelgiant į išlaidų kategoriją ir asignavimų pobūdį) bei taip pat didelis panaikintų asignavimų, perkeltų iš ankstesnių metų, kiekis; šiuo požiūriu ragina Agentūrą pagerinti ir plėsti planavimo stebėseną siekiant užtikrinti, kad ištekliai nebūtų kaupiami be reikalo;

               22.

               atkreipia dėmesį į tai, kad nebuvo pradėtas naudoti veikla pagrįstas valdymas nepaisant to, kad Agentūros finansiniame reglamente numatyta pradėti jį naudoti pagal bendrajam biudžetui taikomas gaires siekiant geriau kontroliuoti rezultatus;

               23.

               apgailestauja, kad Valdančioji taryba nepatvirtino minimalių vidaus kontrolės standartų iki 2005 m. pabaigos ir kad ne visada buvo apibrėžtas valdymas, vidaus kontrolės sistemos ir procedūros; pažymi, kad įgaliotųjų pareigūnų pristatytos procedūros, kurios skirtos užtikrinti finansinės informacijos tikslumą ir išsamumą ir kurias jie pateikė apskaitos pareigūnui, nebuvo patvirtintos ir kad Agentūra iki 2005 m. pabaigos vis dar neturėjo sistemos, užtikrinančios, kad mokestis, kurį ji ima iš klientų už teikiamas paslaugas, užtektinai padengtų tų paslaugų kainą; ragina Agentūrą kaip galima greičiau ištaisyti šią padėtį;

               24.

               palankiai vertina Valdančiosios tarybos sprendimą patvirtinti vidaus kontrolės standartus, grindžiamus Komisijos priimtais standartais ir ISO 9000; ragina Agentūrą paskubėti taikyti šiuos standartus;

               25.

               apgailestauja, kad ne visuomet buvo laikomasi atviros konkurencijos principo ir ragina Agentūrą ateityje į tai atsižvelgti.

      (1)  OL C 266, 2006 10 31, p. 10.

      (2)  OL C 312, 2006 12 19, p. 6.

      (3)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 240, 2002 9 7, p. 1. Reglamentas, su paskutiniais pakeitimais, padarytais Komisijos reglamentu (EB) Nr. 1701/2003 (OL L 243, 2003 9 27, p. 5).

      (5)  OL L 357, 2002 12 31, p. 72.

      (6)  OL L 340, 2006 12 6, p. 128.


title: 1998 m. kovo 23 d. Tarybos sprendimas dėl pritarimo Bendrijos vardu PARCOM sprendimui 96/1 dėl laipsniško atsisakymo naudoti heksachloretaną spalvotųjų metalų pramonėje

text:
Svarbus teisinis pranešimas

|

31998D0241

Oficialusis leidinys L 096 , 28/03/1998 p. 0041 - 0041

		Tarybos sprendimas1998 m. kovo 23 d.dėl pritarimo Bendrijos vardu PARCOM sprendimui 96/1 dėl laipsniško atsisakymo naudoti heksachloretaną spalvotųjų metalų pramonėje(98/241/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 100a straipsnį ryšium su 228 straipsnio 2 dalies pirmu sakiniu ir trečios dalies pirma pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi 1975 m. kovo 3 d. Tarybos sprendimu Bendrija sudarė Konvenciją dėl jūros teršimo iš sausumos prevencijos (Paryžiaus Konvenciją) [3] ir tokiu būdu tapo tos konvencijos Susitariančiąja Šalimi;kadangi Paryžiaus Konvencijos vykdomasis organas (PARCOM – Paryžiaus Komisija) gali patvirtinti priemones dėl jūros teršimo prevencijos, ir kadangi ji priėmė PARCOM sprendimą 96/1 dėl laipsniško atsisakymo naudoti heksachloretaną spalvotųjų metalų pramonėje;kadangi Tarybai sutikus, Komisija laikydamasi deryboms duotų nurodymų dalyvavo priimant PARCOM sprendimą 96/1;kadangi heksachloretanas minimas 1976 m. liepos 27 d. Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [4] I priedo pavojingų medžiagų sąraše;kadangi PARCOM sprendimo 96/1 nuostatos atitinka Direktyvos 76/769/EEB nuostatas;kadangi dėl to pageidautina, kad Bendrija patvirtintų PARCOM sprendimą 96/1,NUSPRENDĖ:Vienintelis straipsnis1. Bendrijos vardu patvirtinamas PARCOM sprendimas 96/1 dėl laipsniško atsisakymo naudoti heksachloretaną spalvotųjų metalų pramonėje,To sprendimo tekstas pridedamas prie šio sprendimo.2. Komisija įgaliojama pranešti apie šį patvirtinimą Paryžiaus Komisijai.Priimta Briuselyje, 1998 m. kovo 23 d.Tarybos varduPirmininkasM. Meacher[1] OL C 364, 1997 12 2, p. 13.[2] OL C 80, 1998 3 16.[3] OL L 194, 1975 7 25, p. 5.[4] OL L 262, 1976 9 27, p. 201. Direktyva su paskutiniais pakeitimais, padarytais Komisijos direktyva 97/64/EB (OL L 315, 1997 11 19, p. 13).--------------------------------------------------


title: 2017 m. rugpjūčio 28 d. Komisijos sprendimas (ES) 2017/1507, kuriuo iš dalies keičiamas Sprendimas 2005/37/EB, įsteigiantis Europos techninį ir mokslinį centrą (ETMC) ir užtikrinantis jo funkcionavimą bei techninių institucijų veiklos koordinavimą siekiant apsaugoti euro monetas nuo padirbinėjimo

text:
29.8.2017

                  LT

                  Europos Sąjungos oficialusis leidinys

                  L 222/25

            KOMISIJOS SPRENDIMAS (ES) 2017/1507
      2017 m. rugpjūčio 28 d.
      kuriuo iš dalies keičiamas Sprendimas 2005/37/EB, įsteigiantis Europos techninį ir mokslinį centrą (ETMC) ir užtikrinantis jo funkcionavimą bei techninių institucijų veiklos koordinavimą siekiant apsaugoti euro monetas nuo padirbinėjimo
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2003 m. gruodžio 8 d. Tarybos sprendimo 2003/861/EB dėl analizės ir bendradarbiavimo dėl padirbtų euro monetų (1) 1 straipsnį,
      atsižvelgdama į 2003 m. gruodžio 8 d. Tarybos sprendimą 2003/862/EB, išplečiantį Sprendimo 2003/861/EB dėl analizės ir bendradarbiavimo dėl padirbtų euro monetų galiojimą toms valstybėms narėms, kurios neįsivedė euro kaip bendros valiutos (2),
      kadangi:

                  (1)

                  Europos techninis ir mokslinis centras (ETMC) koordinuoja kompetentingų nacionalinių institucijų techninę veiklą siekiant apsaugoti euro monetas nuo padirbinėjimo. ETMC įsteigtas Komisijoje prie Europos kovos su sukčiavimu tarnybos (OLAF) Komisijos sprendimu 2005/37/EB (3);

                  (2)

                  2014 m. Komisija nusprendė pertvarkyti savo tarnybas ir Ekonomikos ir finansų reikalų generaliniam direktoratui perduoti OLAF užduotis, susijusias su Komisijos teisinių ir reguliavimo iniciatyvų, kuriomis siekiama užtikrinti euro apsaugą nuo padirbinėjimo, rengimu ir parama toje srityje teikiant mokymo paslaugas ir techninę pagalbą. Siekiant atsižvelgti į tą pakeitimą, iš dalies pakeistas Komisijos sprendimas 1999/352/EB, EAPB, Euratomas (4);

                  (3)

                  nuo Sprendimo 2005/37/EB priėmimo priimta papildomų teisės aktų, kuriais užduotys paskiriamos ETMC. Taigi ETMC vykdo įsipareigojimus pagal Europos Parlamento ir Tarybos reglamentą (ES) Nr. 1210/2010 (5), Tarybos reglamentą (EB) Nr. 2182/2004 (6) ir Tarybos reglamentą (EB) Nr. 2183/2004 (7) ir padeda siekti programos „Pericles 2020“ tikslų pagal Europos Parlamento ir Tarybos reglamentą (ES) Nr. 331/2014 (8) ir Tarybos reglamentą (ES) 2015/768 (9). Tos užduotys turėtų būti pridėtos prie Sprendime 2005/37/EB aiškiai nurodytų užduočių;

                  (4)

                  todėl Komisijos sprendimą 2005/37/EB reikėtų atitinkamai iš dalies pakeisti,

            PRIĖMĖ ŠĮ SPRENDIMĄ:
      1 straipsnis
      Pakeitimai
      Sprendimas 2005/37/EB iš dalies keičiamas taip:

                  1)

                  1 straipsnis pakeičiamas taip:
                  „1 straipsnis
                  1.   Europos techninis ir mokslinis centras (ETMC) įsteigiamas Ekonomikos ir finansų reikalų generaliniame direktorate, Briuselyje.
                  2.   Šiam sprendimui taikyti Ekonomikos ir finansų reikalų generaliniam direktoriui suteikiami įgaliojimai imtis reikiamų veiksmų ir sudaryti administracinius susitarimus su trečiųjų šalių institucijomis ir privačiaisiais subjektais, kad ETMC galėtų vykdyti savo užduotis. Tie administraciniai susitarimai visų pirma gali būti susiję su techninės informacijos perdavimu ir keitimusi šia informacija.“

                  2)

                  2 straipsnis pakeičiamas taip:
                  „2 straipsnis
                  ETMC vykdo šias užduotis:

                              a)

                              analizuoja ir klasifikuoja kiekvieną naują padirbtos euro monetos tipą pagal Reglamento (EB) Nr. 1338/2001 5 straipsnio 4 dalį;

                              b)

                              padeda siekti programos „Pericles 2020“ tikslų pagal Europos Parlamento ir Tarybos reglamentą (ES) Nr. 331/2014 (*1);

                              c)

                              vykdo užduotis pagal Europos Parlamento ir Tarybos reglamento (ES) Nr. 1210/2010 (*2) 4, 5, 7 ir 12 straipsnius ir pagal Tarybos reglamento (EB) Nr. 2182/2004 (*3) 2, 4, 5 ir 6 straipsnius;

                              d)

                              padeda Nacionaliniams monetų analizės centrams ir teisėsaugos institucijoms, taip pat bendradarbiauja su atitinkamomis institucijomis padirbtų euro monetų analizės ir apsaugos stiprinimo srityse.

                     (*1)  2014 m. kovo 11 d. Europos Parlamento ir Tarybos reglamentas (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), ir kuriuo panaikinami Tarybos sprendimai 2001/923/EB, 2001/924/EB, 2006/75/EB, 2006/76/EB, 2006/849/EB ir 2006/850/EB (OL L 103, 2014 4 5, p. 1)."

                     (*2)  2010 m. gruodžio 15 d. Europos Parlamento ir Tarybos reglamentas (ES) Nr. 1210/2010 dėl euro monetų autentiškumo tikrinimo ir apyvartai netinkamų euro monetų tvarkymo (OL L 339, 2010 12 22, p. 1)."

                     (*3)  2004 m. gruodžio 6 d. Tarybos reglamentas (EB) Nr. 2182/2004 dėl į euro monetas panašių medalių ir žetonų (OL L 373, 2004 12 21, p. 1)“."

                  3)

                  Paskutiniame 3 straipsnio sakinyje santrumpa „OLAF“ pakeičiama „Ekonomikos ir finansų reikalų generalinis direktoratas“.

            2 straipsnis
      Įsigaliojimas
      Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Priimta Briuselyje 2017 m. rugpjūčio 28 d.

               Komisijos vardu

               Pirmininkas

            Jean-Claude JUNCKER

         (1)  OL L 325, 2003 12 12, p. 44.

         (2)  OL L 325, 2003 12 12, p. 45.

         (3)  2004 m. spalio 29 d. Komisijos sprendimas 2005/37/EB, įsteigiantis Europos techninį ir mokslinį centrą (ETMC) ir užtikrinantis jo funkcionavimą bei techninių institucijų veiklos koordinavimą siekiant apsaugoti euro monetas nuo padirbinėjimo (OL L 19, 2005 1 21, p. 73).

         (4)  1999 m. balandžio 28 d. Komisijos sprendimas 1999/352/EB, EAPB, Euratomas dėl Europos kovos su sukčiavimu tarnybos (OLAF) įsteigimo (OL L 136, 1999 5 31, p. 20).

         (5)  2010 m. gruodžio 15 d. Europos Parlamento ir Tarybos reglamentas (ES) Nr. 1210/2010 dėl euro monetų autentiškumo tikrinimo ir apyvartai netinkamų euro monetų tvarkymo (OL L 339, 2010 12 22, p. 1).

         (6)  2004 m. gruodžio 6 d. Tarybos reglamentas (EB) Nr. 2182/2004 dėl į euro monetas panašių medalių ir žetonų (OL L 373, 2004 12 21, p. 1).

         (7)  2004 m. gruodžio 6 d. Tarybos reglamentas (EB) Nr. 2183/2004, išplečiantis Reglamento (EB) Nr. 2182/2004 dėl į euro monetas panašių medalių ir žetonų taikymą nedalyvaujančioms valstybėms narėms (OL L 373, 2004 12 21, p. 7).

         (8)  2014 m. kovo 11 d. Europos Parlamento ir Tarybos reglamentas (ES) Nr. 331/2014, kuriuo nustatoma mainų, pagalbos ir mokymo programa, skirta euro apsaugai nuo padirbinėjimo (programa „Pericles 2020“), ir panaikinami Tarybos sprendimai 2001/923/EB, 2001/924/EB, 2006/75/EB, 2006/76/EB, 2006/849/EB ir 2006/850/EB (OL L 103, 2014 4 5, p. 1).

         (9)  2015 m. gegužės 11 d. Tarybos reglamentas (ES) 2015/768, kuriuo Europos Parlamento ir Tarybos reglamento (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), taikymas išplečiamas nedalyvaujančioms valstybėms narėms (OL L 121, 2015 5 14, p. 1).


title: 2016 m. spalio 27 d. Europos Parlamento sprendimas (ES) 2016/2159 dėl bendrosios įmonės ARTEMIS 2014 finansinių metų biudžeto įvykdymo patvirtinimo

text:
8.12.2016

               LT

               Europos Sąjungos oficialusis leidinys

               L 333/64

         EUROPOS PARLAMENTO SPRENDIMAS (ES) 2016/2159
   2016 m. spalio 27 d.
   dėl bendrosios įmonės ARTEMIS 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į bendrosios įmonės ARTEMIS 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ARTEMIS 2014 finansinių metų metinių ataskaitų, apimančių laikotarpį nuo 2014 m. sausio 1 d. iki 2014 m. birželio 26 d., kartu su bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Bendroji įmonė įvykdė 2014 finansinių metų biudžetą (05587/2016 – C8-0055/2016),

               —

               atsižvelgdamas į savo 2016 m. balandžio 28 d. sprendimą (3), kuriuo atidedamas sprendimo dėl 2014 finansinių metų biudžeto įvykdymo patvirtinimo priėmimas, ir į bendrosios įmonės ECSEL (buvusi bendroji įmonė ARTEMIS ir bendroji įmonė ENIAC) vykdomojo direktoriaus atsakymus,

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 209 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 74/2008 dėl bendrosios įmonės ARTEMIS įsteigimo siekiant įgyvendinti įterptųjų kompiuterinių sistemų jungtinę technologijų iniciatyvą (5),

               —

               atsižvelgdamas į 2014 m. gegužės 6 d. Tarybos reglamentą (ES) Nr. 561/2014, įsteigiantį bendrąją įmonę ECSEL (6), ypač į jo 1 straipsnio 2 dalį ir į 12 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (7) 185 straipsnyje,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 (8) 209 straipsnyje,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto antrąjį pranešimą (A8-0276/2016),

               1.

               pritaria bendros įmonės SESAR 2014 finansinių metų sąskaitų uždarymui;

               2.

               paveda Pirmininkui perduoti šį sprendimą bendrosios įmonės ECSEL (buvusi bendroji įmonė ARTEMIS ir bendroji įmonė ENIAC) vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 9.

      (2)  OL C 422, 2015 12 17, p. 10.

      (3)  OL L 246, 2016 9 14, p. 425.

      (4)  OL L 298, 2012 10 26, p. 1.

      (5)  OL L 30, 2008 2 4, p. 52.

      (6)  OL L 169, 2014 6 7, p. 152.

      (7)  OL L 357, 2002 12 31, p. 72.

      (8)  OL L 38, 2014 2 7, p. 2.


title: 1998 m. spalio 27 d. Centrinės grupės Sprendimas dėl kovos su nelegalia imigracija priemonių priėmimo (SCH/C (98)117)

text:
Svarbus teisinis pranešimas

|

41998D0117

Oficialusis leidinys L 239 , 22/09/2000 p. 0205 - 0205

		Centrinės grupės Sprendimas1998 m. spalio 27 d.dėl kovos su nelegalia imigracija priemonių priėmimo(SCH/C (98)117)CENTRINĖ GRUPĖ,atsižvelgdama į Konvencijos dėl Šengeno susitarimo įgyvendinimo 132 straipsnį ir kartu į 1998 m. rugsėjo 16 d. Vykdomojo komiteto sprendimą,NUSPRENDĖ:Pridedama veiksmų plano dėl kovos su nelegalia imigracija priemonių pataisyta ir galutinė redakcija (SCH/Com-ex (98) 37 def.) yra įgyvendinama laikantis 1998 m. rugsėjo 16 d. Vykdomojo komiteto suteikto mandato,Briuselis, 1998 m. spalio 27 d.PirmininkasB. Schattenberg--------------------------------------------------


title: 2010/616/ES: 2010 m. spalio 7 d. Tarybos sprendimas dėl Europos Sąjungos ir Japonijos susitarimo dėl savitarpio teisinės pagalbos baudžiamosiose bylose sudarymo

text:
15.10.2010

               LT

               Europos Sąjungos oficialusis leidinys

               L 271/3

         TARYBOS SPRENDIMAS
   2010 m. spalio 7 d.
   dėl Europos Sąjungos ir Japonijos susitarimo dėl savitarpio teisinės pagalbos baudžiamosiose bylose sudarymo
   (2010/616/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 82 straipsnio 1 dalies d punktą, jį siejant su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2009 m. vasario 26–27 d. Taryba įgaliojo pirmininkaujančią valstybę narę, padedamą Komisijos, pradėti derybas dėl Europos Sąjungos ir Japonijos susitarimo dėl savitarpio teisinės pagalbos baudžiamosiose bylose.

               (2)

               Pagal 2009 m. lapkričio 30 d. Tarybos sprendimą 2010/88/BUSP/TVR Europos Sąjungos ir Japonijos susitarimas dėl savitarpio teisinės pagalbos baudžiamosiose bylose (toliau – Susitarimas) pasirašytas 2009 m. lapkričio 30 d. ir gruodžio 15 d. su sąlyga, kad jis bus sudarytas.

               (3)

               Susitarimas dar nesudarytas. 2009 m. gruodžio 1 d. įsigaliojus Lisabonos sutarčiai, Sąjunga turi laikytis Sutarties dėl Europos Sąjungos veikimo 218 straipsnyje nustatytų procedūrų, kad galėtų sudaryti Susitarimą.

               (4)

               Susitarimas turėtų būti patvirtintas.

               (5)

               Remdamosi prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsniu, šios valstybės narės pranešė, kad pageidauja dalyvauti priimant ir taikant šį sprendimą.

               (6)

               Remdamasi prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Danijos pozicijos 1 ir 2 straipsniais, Danija nedalyvauja priimant šį sprendimą ir jis jai nėra privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Japonijos susitarimas dėl savitarpio teisinės pagalbos baudžiamosiose bylose (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasikeisti Susitarimo 31 straipsnio 1 dalyje numatytais patvirtinimo aktais tam, kad įpareigotų Sąjungą (2).
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge 2010 m. spalio 7 d.

            Tarybos vardu

            Pirmininkas

         M. WATHELET

      (1)  Susitarimo tekstas paskelbtas OL L 39, 2010 2 12, p. 20 kartu su sprendimu dėl pasirašymo.

      (2)  Tarybos Generalinis sekretoriatas Susitarimo įsigaliojimo datą paskelbs Europos Sąjungos oficialiajame leidinyje.


title: 2011 m. rugsėjo 12 d. Tarybos sprendimas 2011/537/BUSP, kuriuo iš dalies keičiamas Sprendimas 2010/576/BUSP dėl Europos Sąjungos policijos misijos vykdant saugumo sektoriaus reformą (SSR) ir jos sąsajos su teisingumo sistema Kongo Demokratinėje Respublikoje (EUPOL RD Congo) ir pratęsiamas jo galiojimas

text:
13.9.2011

               LT

               Europos Sąjungos oficialusis leidinys

               L 236/8

         TARYBOS SPRENDIMAS 2011/537/BUSP
   2011 m. rugsėjo 12 d.
   kuriuo iš dalies keičiamas Sprendimas 2010/576/BUSP dėl Europos Sąjungos policijos misijos vykdant saugumo sektoriaus reformą (SSR) ir jos sąsajos su teisingumo sistema Kongo Demokratinėje Respublikoje (EUPOL RD Congo) ir pratęsiamas jo galiojimas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį ir 43 straipsnio 2 dalį,
   kadangi:

               (1)

               2010 m. rugsėjo 23 d. Taryba priėmė Sprendimą 2010/576/BUSP dėl Europos Sąjungos policijos misijos vykdant saugumo sektoriaus reformą (SSR) ir jos sąsajos su teisingumo sistema Kongo Demokratinėje Respublikoje (EUPOL RD Congo) (1);

               (2)

               2011 m. birželio 28 d. Politinis ir saugumo komitetas (PSK) patvirtino rekomendaciją, kad EUPOL RD Congo turėtų būti pratęsta vieniems papildomiems metams;

               (3)

               todėl EUPOL RD Congo turėtų būti pratęsta iki 2012 m. rugsėjo 30 d.;

               (4)

               be to, reikia nustatyti orientacinę finansavimo sumą, skirtą su EUPOL RD Congo susijusioms išlaidoms padengti laikotarpiu nuo 2011 m. spalio 1 d. iki 2012 m. rugsėjo 30 d.;

               (5)

               misija bus vykdoma aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2010/576/BUSP iš dalies keičiamas taip:

               1.

               1 straipsnio 1 dalis pakeičiama taip:
               „1 straipsnis
               Misija
               Bendraisiais veiksmais 2007/405/BUSP vykdant saugumo sektoriaus reformą (SSR) įkurta Europos Sąjungos policijos misija ir jos sąsaja su teisingumo sistema Kongo Demokratinėje Respublikoje (toliau – EUPOL RD Congo arba misija) pratęsiama laikotarpiui nuo 2010 m. spalio 1 d. iki 2012 m. rugsėjo 30 d.“

               2.

               2 straipsnis pakeičiamas taip:
               „2 straipsnis
               Misijos apibūdinimas
               1.   Siekiant, kad Kongo nacionalinės policijos (KNP) reformos procesas būtų brandesnis ir tvaresnis, EUPOL RD Congo padeda Kongo valdžios institucijoms įgyvendinti policijos veiksmų planą, apimantį policijos reformos proceso prioritetus 2010–2012 m. laikotarpiui, ir veikia laikydamasi Strateginiame plane nustatytų gairių. Misija prisidės prie vietos ir tarptautinių pastangų didinti KNP pajėgumus, kurių taip pat reikia atsižvelgiant į būsimų rinkimų saugumą. Siekiant griežtinti kovą su seksualiniu smurtu ir nebaudžiamumu, EUPOL RD Congo dėmesį sutelkia į konkrečius veiksmus ir projektus, kuriais palaikomi reformų proceso veiksmai strateginiu lygiu, taip pat į pajėgumų didinimą bei glaudesnį bendradarbiavimą tarp KNP ir baudžiamosios teisės sistemos plačiąja prasme. Siekdama išvengti pastangų dubliavimo, EUPOL RD Congo dirba glaudžiai koordinuodama veiksmus ir bendradarbiaudama su kitais Sąjungos, tarptautiniais ir dvišaliais paramos teikėjais.
               2.   Konkretūs misijos tikslai yra šie:

                           a)

                           vykdyti vieną iš pagrindinių misijos įgaliojimų komponentų – teikiant rekomendacijas dėl veiklos remti KNP ir Vidaus ir saugumo ministerijos pastangas, skirtas policijos reformos koncepcijoms parengti ir jai įgyvendinti;

                           b)

                           vykdyti vieną iš pagrindinių misijos įgaliojimų komponentų – patariant, stebint ir konsultuojant, taip pat pasitelkiant mokymo veiklą, didinti Kongo nacionalinės policijos veiklos pajėgumus;

                           c)

                           vykdyti įvairias sritis apimantį horizontalųjį misijos įgaliojimų komponentą, darantį įtaką visai misijos veiklai – remti kovą su nebaudžiamumu žmogaus teisių bei seksualinio smurto srityse ir stiprinti policijos bei teismų sąveiką.

                     3.   Misija turi projekto grupę projektams nustatyti ir įgyvendinti. Misija konsultuoja valstybes nares ir trečiąsias valstybes bei koordinuoja ir padeda jų atsakomybe įgyvendinti jų projektus misijai svarbiose srityse, kuriais prisidedama prie jos tikslų įgyvendinimo.“

               3.

               3 straipsnis išbraukiamas.

               4.

               5 straipsnio 6 dalis išbraukiama.

               5.

               6 straipsnio 7 dalis pakeičiama taip:
               „7.   Misijos vadovas atitinkamai koordinuoja EUPOL RD Congo veiklą su kitais Sąjungos subjektais veiksmų vietoje.“

               6.

               12 straipsnio 1 dalis pakeičiama taip:
               „1.   Civilinis operacijos vadas, koordinuodamas savo veiklą su Europos išorės veiksmų tarnybos Saugumo tarnyba, vadovauja misijos vadovo vykdomam saugumo priemonių planavimui ir užtikrina jų tinkamą bei veiksmingą įgyvendinimą EUPOL RD Congo pagal 5 ir 9 straipsnius.“

               7.

               14 straipsnio 1 dalis papildoma šia antra pastraipa:
               „Orientacinė finansavimo suma, skirta su misija susijusioms išlaidoms padengti laikotarpiui nuo 2011 m. spalio 1 d. iki 2012 m. rugsėjo 30 d., yra 7 150 000 EUR.“

               8.

               18 straipsnio antra pastraipa pakeičiama taip:
               „Jis taikomas nuo 2010 m. spalio 1 d. iki 2012 m. rugsėjo 30 d.“

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 12 d.

            Tarybos vardu

            Pirmininkas

         M. DOWGIELEWICZ

      (1)  OL L 254, 2010 9 29, p. 33.